ไฟแนนซ์ทูเดย์
แผ่นดินไหวในประเทศเพื่อนบ้าน สะเทือนไปทั้ง กทม.
17 ส.ค. 2554

แผ่นดินไหวในประเทศเพื่อนบ้าน สะเทือนไปทั้ง กทม.
โดย...ช.ชดา
แผ่นดินไหวในประเทศเพื่อนบ้าน สะเทือนไปทั้ง กทม.
ต้องสำรวจกันยกใหญ่ว่าอาคารไหนไม่ปลอดภัย ช.ชดา ว่า อาคารที่ควรจะเป็นห่วงมากที่สุดเห็นจะเป็นของหน่วยงานราชการ เพราะอะไรไปคิดต่อกันเอาเอง แผ่นดินไหวมาเมื่อไหร่ ข้าราชการไทย คงลำบากก่อนคนอื่น
น้ำป่าที่ไหลบ่าเข้าท่วม 5 จังหวัดภาคใต้ พัดสะพานขาด ถนนพังเป็นแถบๆ สะท้อนอะไรบางอย่างที่เราไม่ได้คิดถึง นั่นคือมาตรฐานการก่อสร้างถนน มันสร้างแพง แต่คุณภาพสมราคาหรือเปล่า รากเหง้าที่จะพูดถึงคือการคอร์รัปชันที่ยังคงกัดกร่อนทำให้คนไทยมีคุณภาพชีวิตแย่ ต้องใช้ของห่วยราคาแพง
ไหนๆ พวกเราชาวไทยก็ผนึกกำลังกันช่วยมิตรประเทศที่ดีของเราอย่างญี่ปุ่น ตอนนี้คนไทยมีภัยเราก็รวมพลังช่วยเหลือกันเองบ้าง คนละนิดละหน่อย ไม่มีสี ไม่มีพวกเขาพวกเรา
เอ้า...ธนาคารพาณิชย์ทั้งหลายเขาเปิดบัญชีอำนวยความสะดวกให้ผู้บริจาคช่วยผู้ประสบภัยน้ำท่วม สะดวกตรงไหนก็เชิญได้เลย สำหรับธนาคารกรุงเทพ โอนเงินผ่านบัญชีกระแสรายวัน ชื่อบัญชี “ช่วยเหลือผู้ประสบภัยน้ำท่วม” เลขที่ 1013427198 สำนักงานใหญ่สีลม 
ธนาคารไทยพาณิชย์ รับบริจาคเงินผ่านเคาน์เตอร์ธนาคาร หรือตู้เอทีเอ็มทั่วประเทศ โอนเข้าบัญชีเดินสะพัด “มูลนิธิสยามกัมมาจลไทยพาณิชย์เพื่อผู้ประสบภัยภาคใต้” เลขที่ 1113916578
ทางด้านธนาคารกสิกรไทย ให้โอนเงินเข้าบัญชีมูลนิธิเพื่อนพึ่ง (ภา) ยามยาก เลขที่ 0822666000 ส่วนธนาคารซีไอเอ็มบี ไทย สามารถโอนเงินเข้าบัญชีออมทรัพย์ เลขที่ 0532236444 ชื่อบัญชี “บมจ.ธนาคารซีไอเอ็มบี ไทย เพื่อผู้ประสบอุทกภัย” สาขาสำนักงานใหญ่ถนนหลังสวน โปรดทราบตามนี้